Myne vruntlike grot to voren geschreuen an de erbaren lude borger meyster vnde rat. Wetet dat desse iegenwardyge breff wyser Steffan, myns heren borger, heft vor myge west vnde heft my berycht vnde ok hebbe ik syne breue geseyn, dat em iuwe mede borger schuldich syn. Hir vmme bidde ik iu, dat gij wol don vnde helpen em dar he recht an is dat em dat syne werde. Dat wil ik gerne tegen iu vorschulden. Hir mede bliuet gesunt in Gode vnde to my to bedende. Gescreuen vp sunte Oleffes auent to Wyborch, vnder mynem ingesegel. By my Tordo Bunde Röryckesson, rydder Adress: An de erbaren lude borgermeyster vnde rat der stat Reuale kome desse breff myt werdycheit.